黄鶴樓歌
作者：夏竦
朝代：宋

paragraphs: 城上危樓高縹緲，城下澄江復相繞。
有時漾影入中流，俯看魚游仰飛鳥。
近樓多少未行舟，滿江落花灑汀洲。
人同江狎不怕浪，登樓對酒弹箜篌。
大别山頭白雲起，金口渡邊雨如洗。
半鈎新月上孤城，還照高樓與江水。
晴江依舊瀉潯陽，黄鶴無由歸故鄉。
一聲玉笛起何處，燕撲闌干花影長。